text: Ankersen vil have Ankersen på landsholdet
  23 september 2013 kl. 19.50
  Peter Ankersen er allerede på landsholdet. Nu vil han have tvillingebror Jakob Ankersen med sig.
  Esbjerg har to af dem. Ankersen-brødre. Peter og Jakob terroriserer enhver modstander i vestjydernes højreside - noget som mandag aften gik ud over FC Vestsjælland.
  Her var det Jakob, der var i hopla med to scoringer i Esbjergs 3-1-sejr i Superligaen.
  Det er dog storebror Peter, der er 40 minutter ældre end Jakob, som er på det danske landshold, men han vil gerne have lillebror med sig.
  - Det ville jeg bestemt ikke have noget imod. Det ville være fedt at prøve det af. Vi har bevist, at vi spiller godt sammen og har en god indbyrdes forståelse, så jeg håber og tror på, at det kommer til at ske i fremtiden, siger Peter Ankersen.
  Begge Ankersen-brødre var varme navne på sommerens transfermarked, men duoen har ikke travlt med at komme videre.
  - Når vi leverer varen, som vi gør i øjeblikket, er det klart, at der er noget interesse. Men der er langt fra interesse og til, at der sker noget, og det er ikke noget, vi tænker så meget på, når sæsonen er i gang, siger Jakob Ankersen.
  - Hvis vi går videre fra Europa League-gruppespillet, er det klart, at der skal en meget attraktiv klub til at lokke os væk, supplerer Peter Ankersen.
  Tvillingerne har tidligere spillet i forskellige klubber, men Jakob Ankersen siger med et grin:
  - Vi kommer kun som pakkeløsning, så interesserede klubber skal op med den store pung, hvis de vil have tvillingerne.
  Mens Jakob Ankersen har været hele sin seniorkarriere i Esbjerg, har Peter Ankersen været forbi Vejle og Rosenborg.
  